Kookkuns: Wenke E
Wanneer jy eiers bak, sprinkel 'n bietjie sout of meel oor die olie voordat hy die eier in die pan breek. Die eier sal dan nie aan die boom van die pan vassit nie.
Om te keer dat eiers bars wanneer jy dit kook, sit 'n speld of teelepel in die kastrol.
Dop gekookte eiers dadelik af om te keer dat 'n swart ring om die eiergeel vorm.
As jy die eier oopbreek om dit gaar te maak, gooi dit altyd eers in 'n piering anders kan jy dalk die ander eiers in die pan bederf as daardie een vrot is.
As jy 'n gekookte eier se dop oopgesny het en dis nog te rou na jou sin, plaas die afgesnyde deel terug en bedek die hele eier met kleefplastiek. Sit dit terug in die kookwater en kook dit verder.
Gooi sout op 'n eier wat op die vloer val en breek. Wag 5 minute en maak dan maklik skoon.
As jy nie genoeg eiers het vir 'n resep nie kan jy 1 uit 3 met 15 ml mielieblom vervang.
Plaas 'n eier in water om te bepaal of dit vars is. Indien dit dryf is dit nie meer vars nie.
Om eiergeel 'n paar dae lank vars te hou, gooi koue water of olie bo-oor, bedek en bêre in die yskas.
Sny hardgekookte eiers deur met 'n mes wat in water gedoop is en die eiergele sal nie breek nie.
Eierwitte kan 3 weke lank vars gehou word in 'n fles met 'n deksel in die yskas.
Voeg 'n knippie sout by eierwit as jy dit klop, die eierwit sal gouer styf word.
'n Lepel asyn in die water wanneer jy ´n eier posjeer keer dat die wit versprei.
Plaas eiervrugskywe in 'n vergiettes en besprinkel met sout. Laat 30 minute lank staan, spoel af en druk droog met handdoekpapier. Die metode voorkom dat die eiervrug tydens die gaarmaakproses water trek, dit verwyder die bitter smaak en voorkom ook dat dit pap word of te veel olie absorbeer wanneer dit gebraai word.